section_heading: Povijest
paragraph_text: Zadarska klapa Munita osnovana je 2013. godine i od tada djeluje u sastavu od pet pjevača, a za relativno kratko vrijeme svog djelovanja ostvarili su niz značajnih uspjeha. Godine 2018. postali su apsolutni pobjednici festivala "Klape Gospi Sinjskoj", a zadnje tri godine redovito osvajaju nagrade na festivalu "Večeri dalmatinske pisme", što je kulminiralo 2019. godine kada su za svoj novi hit "Vratit će se naša dica" osvojili čak pet nagrada - prvu nagradu stručnog žirija, drugu nagradu publike, nagradu festivalskog orkestra, nagradu za najbolju izvedbu i nagradu portala "Dalmacija danas", što je nezabilježeno u 21 godinu postojanja festivala. Nakon toga, osvojili su i 3. nagradu stručnog žirija za izvedbu na ovogodišnjem festivalu "Klape Gospi Sinjskoj", te su na Večeri dalmatinskih klapa u Vodicama osvojili nagradu za najbolju klapu. Redoviti su i višestruki finalisti Festivala dalmatinskih klapa u Omišu, a objavili su i klapski a cappella album Za šaku Munite u izdanju Croatia Recordsa. Klapa je, prateći Mladena Grdovića, osvojila grand prix nagradu na festivalu zabavne glazbe Split 2016. Posljednjih godina sudjeluje na nizu koncerata sa zadarskom glazbenom legendom Đanijem Maršanom. Također, bilježi gostovanja ili suradnje s Danijelom Martinović, Gabi Novak i Matijom Dedićem, kao i sa zadarskim bandovima Sexymotherfuckers i Rockatansky bandom. Posebno ističu suradnju s Tedijem Spalatom na pjesmi "Vratite mi moja lita", čiji je autor član klape Vjekoslav Šuljić, koji je autor većine Munitinih pjesama.